Vasili Polenov

Vasili Dmitrievitc Polenov ( rossiavon Василий Дмитриевич Поленов ) tiyir sposaf rossiaf lingesik, i tan felisik va patectoyafa lingeropa is bewik ke Avlemodikaf Seltom.

 Rumeugal is yasa 
Vasili Polenov ba 20/05/1844 dene ayevafa is grupeafa is yambafamafa yasa koblir. Xantafa gu gola ke Sankt Peterburg, Polenov yasa tir vey guazaf rossiaf oluikeem.

Dmitri Polenov gadikye ( 1806-1872 ) tiyir rawopik is yambafamapik. Tiyir bewik ke Opaf Cultim ise barkon suteptik ke rossiafa vuida koe Atina. Va milugalaf yambik nobayar, i va tulon Karl Bryullov lingesik is Roman Kuzmin vegeduropik albapas va kuluca ke Savsugal. Maria Voyeykova gadikya ( 1816-1895 ) tiyir sutesik va kiewatcafa rumeikafa neva isu yunkesik. Vasili is Elena berya va konaka direfa piskura di yunkeyed. Maria Polenova dere tiyir deltaf lingesik ise gan lan tavembik ke Bryullov tulon mbi taveyer.

Vera Voyeykova veygadikya ( 1792-1873 ) dere tiyir yambaf koswapasik va nazbeikeem. Aleksey Voyeykov kurenikye ( 1778-1825 ) tiyir jadiwik is gradilik bak geja kev ervolia ke Napoleon gindik.

Rumeugal ke lingesik koe yasafa waba ke Imotcentsi koe Karelia poke jowa ke Suomia loedje dilizeyer. Bana gola tir kotgrupafa gu uzdapa is akoydas ruxeem nume va drolera va yasa icde tuwava sinkayar. Vasili is Vera jelya ( 1844-1881 ) tir taneanazbalik ke aluboy nazbeik, dem Aleksey ( 1845-1918 ) is Konstantin ( 1848-1917 ) is Elena ( 1850-1898 ).

 Tazukasa rekola 
Bak 1860 Dmitri Polenov gadikye rawopik, do baroye nazbeikye ko yona izvafa widava valente Rossia koyar. Sin va Moskva is Novgorod is Vladimir is Suzdal tulon worad. Bal bata koyara, Vasili santevdafi gu skura va remgudaks va kosmayano rawaxo isu savsavaca gan gadikye zo bristur nume batkane va yambaf fitc voner. Gan Pavel Tcistyakov mbi taver aze wali 1863 is 1871 dene Gindaf Cultim ta Yamba vayar lize va milpulaf Ilya Repin kakever. Keni intafa yambafa ravera, tarkatason va seltafa maldinera is rape teza ke daref yasik, Vasili va rokopafa vayara dene kotla ke Sankt Peterburg bokar. Gu rokopa di zo dobar. Nope bata jontolafa tazukara, va yasafa prostewa dakir miledje ruyer da djuvanpir arayakirik lidam yambik.

 Dere rupec 

 Stragela 
 (ru) Белоглазова Н. М., В. Поленов и Е. Поленова в Абрамцеве.
 (ru) Сахарова Е. В. Василий Дмитриевич Поленов. Письма. Дневники. Воспоминания. — Л.: Искусство, 1950.
 (ru) Юрова Т. В., В. Д. Поленов — М.: ГИ Искусство, 1961.
 (ru) Поленов В. Д., Поленова Е. Д. Хроника семьи художников — М., 1964.
 (ru) Юнге Е.Ф., Воспоминания. Переписка. Сочинения. 1843—1911 — М.: Кучково Поле, 2017.
 (ru) Кондаков С. Н., Юбилейный справочник Императорской Академии художеств. 1764—1914. — Спб.: Товарищество Р. Голике и А. Вильборг, 1915.
|style="vertical-align: top;"|

Polenov (Vasili Dmitrievitc)
Polenov (Vasili Dmitrievitc)